Jangan ambil mudah penurunan kes
KUALA LUMPUR: Luahan kebimbangan Kementerian Kesihatan (KKM) terhadap sikap
ambil mudah orang ramai, terutama penduduk di kawasan zon hijau Covid-19, nyata
memberi gambaran masih ada yang memandang remeh usaha keras kerajaan mengekang
pandemik ‘maut’ itu. Menurut Ketua Pengarah Kesihatan Datuk Dr Noor Hisham Abdullah, KKM juga
khuatir masyarakat alpa lalu mengambil mudah nasihat-nasihat kesihatan yang
telah dikeluarkan kerana memikirkan bahawa wabak itu hampir selesai. Hakikatnya, peperangan kita menentang Covid-19 masih belum menemui titik
noktahnya. Perlu diingat, selagi kerajaan tidak mengumumkan penamatan Perintah Kawalan
Pergerakan (PKP), maka prosedur operasi standard (SOP) serta undang-undang
pelaksanaan PKP masih terpakai. Sehubungan itu, perjuangan Malaysia untuk memerangi Covid-19 memerlukan
kerjasama daripada seluruh masyarakat di negara ini bagi memastikan negara
benar-benar ‘bersih’ daripada pandemik itu yang mula ‘bertapak’ di negara sejak
awal tahun ini. PKP, yang bermula sejak 18 Mac lepas, dilanjutkan untuk tempoh dua minggu
lagi bagi fasa empat bermula 29 April hingga 12 Mei. Peningkatan kes tangkapan individu ingkar PKP seperti dinyatakan Menteri
Kanan (Kluster Keselamatan) Datuk Seri Ismail Sabri Yaakob pada sidang media
harian semalam, juga menunjukkan masih ada rakyat yang tidak mahu memberikan
kerjasama untuk sama-sama memastikan rantaian Covid-19 ini tamat.  Sedangkan barisan hadapan negara masih bertungkus lumus melaksanakan semua
langkah perlu dan dalam masa yang sama memenuhi pelbagai kehendak dan keperluan
rakyat sepanjang PKP berkuat kuasa. Janganlah kerana sikap acuh tak acuh ini, akan menjadi faktor utama
menyebabkan semua usaha kerajaan menentang penularan Covid-19 selama ini gagal
dan tidak bermakna. Langkah kerajaan melaksanakan PKP bukanlah satu keputusan yang mudah namun
keputusan kerajaan melanjutkan PKP ke fasa empat bermula 29 April ini selama
dua minggu adalah untuk keselamatan dan kesejahteraan rakyat keseluruhannya. PKP fasa ketiga yang bakal berakhir esok(Selasa) mula menampakkan kejayaan
apabila kes baharu kekal pada dua digit sejak seminggu lepas selain menyaksikan
kawasan Perintah Kawalan Pergerakan Diperketatkan (PKPD) yang dianggap berisiko
bertambah kepada tujuh lokasi dan aktiviti pengesanan kes positif dalam komuniti
terus diperkasakan. Begitu juga kes pulih sepenuhnya daripada Covid-19 dan telah discaj
daripada wad sehingga semalam seramai 99 kes pulih menjadikan jumlah
keseluruhan sebanyak 3,762 kes sekali gus disifatkan KKM bahawa bilangan kes
discaj itu adalah hampir dua kali ganda bilangan kes baharu yang dilaporkan
iaitu 51 kes. Dengan antigen Rapid Test Kit dari Korea Selatan yang dijangka tiba minggu
hadapan, kapasiti ujian pengesanan Covid-19 juga akan ditingkatkan kepada
20,000 sehari berbanding 16,000 pada masa sekarang.  Jelas bahawa kerajaan terutama KKM tidak pernah penat dalam usaha
memastikan keberhasilan usaha menentang Covid-19 bagi memastikan Malaysia
‘bersih’ daripada ancaman pandemik Covid-19 yang sehingga kini meragut 98
nyawa. Jika barisan hadapan terus bersemangat sanggup berpanas berhujan dan
berembun, masyarakat di negara ini sama sekali tidak mempunyai alasan untuk
tidak mematuhi rayuan Perdana Menteri Tan Sri Muhyiddin Yassin yang tidak
pernah penat malah dalam nada kasual setiap kali bersiaran menerusi perutusan
khas beliau menyampaikan mesej kepada rakyat untuk duduk di rumah sehingga PKP
berakhir. Tidak banyak yang diminta perdana menteri dengan menggunakan bahasa yang
jelas dan mudah: “Saya ingin merayu kepada saudara saudari, tolonglah ‘stay put
where you are’. Just stay at home. Luangkan masa bersama anak, isteri dan ahli
keluarga. Tidak perlu ke mana-mana. Dengan cara ini saudara saudari terhindar
daripada jangkitan Covid-19 dan penularan wabak ini insya-Allah dapat
dibendung,” katanya.-Bernama 
See author's posts
